Švejna, Ivan, poslanec NR SR (2015-09-30):
Ďakujem. Vážený pán predsedajúci, vážení kolegovia, no som rád, že konečne táto diskusia naberá grády. Myslím si, že čím ďalej, tým to bude viacej emotívnejšie. A ja sa chystám teda vystúpiť dvakrát. Prvýkrát vystúpim a budem hovoriť o tej Colombovej žene, tak ako bolo spomínané, to je tiež môj obľúbený výraz. A potom, ak vôbec budem mať šancu sa dostať k rozprave a po prezentácii toho zoznamu, tak vystúpim ešte raz. Hovorím, ak budem mať šancu. Prvú vec, čo chcem povedať, že, žiaľbohu, ten celý legislatívny proces v dépeháčke, alebo zníženie DPH, či chceme, či nechceme, jednoducho fakt musím nazvať škandalózny. Predsa premiér povedal explicitne na tabuli, že ide znižovať potraviny, teda DPH na potraviny. Vieme, že aj keď som niekedy diskutoval, keď bolo to v opačnom garde s pánom ministrom, keď sme boli my vo vláde a SMER v opozícii, tak on sám sa sťažoval verejne, že veľa opatrení, ktoré predkladá Radičovej vláda, vlastne je oznamovaných cez médiá a že vlastne komentuje len to, čo je v médiách. A ja som s ním súhlasil. Áno, áno, veľakrát proste neni to seriózna politická diskusia, keď vlastne opozícia, akákoľvek, dostala informácie, samozrejme skreslené. Pretože jednoducho aj tí novinári veľakrát nielen informujú, ale aj dezinformujú. Proste je to tak, hej, to len konštatujem. Ale jednoducho nie je to seriózna diskusia. Ja rozumiem tej politickej taktike, ale podľa mňa toto už je prehnané. Jednoducho ja rozumiem tomu, že nechcete, aby sa o tom dlho debatovalo. Preto v podstate ani vláda to nepredniesla, nebolo to v zákone a nebolo to ani vo výbore pre financie a rozpočet. Je to tak dôležitá téma, vieme, že ide, zase len z novín to viem, okolo 80 mil. eur. A jednoducho výbor pre financie a rozpočet je ten odborne politický orgán, kde si máme vydiskutovať niektoré veci. Ale teraz to neni len v neprospech vlády, je to aj v prospech. Však si uvedomte, že možno by sa tam mohli vychytať nejaké muchy. A skutočne na tom výbore pre financie a rozpočet, kde jednoducho je iná atmosféra, hej, dajú sa aj vychytať muchy. Ale nevieme, na čom vychytať muchy. Jednoducho aj pre vás, ja som presvedčený o tom, že v primeranej lehote informovať nielen verejnosť, ale aj poslancov o akomkoľvek zámere v takom veľkom rozsahu, pretože 80 mil. eur je velikánsky rozsah, jednoducho je primerané. A ja som fakt veľmi sklamaný. A ja som si povedal, že ešte dokonca aj teraz, keď sa otvárala táto diskusia, tak som si myslel, že po úvodnom slove vystúpi spravodajca alebo niekto a jednoducho prednesie ten návrh. Ale vidíme, že taktika je unaviť, unaviť, unaviť, a potom niekedy, ja neviem kedy, predniesť niečo, k čomu sa ťažko vyjadrovať. Pretože človek si to potrebuje aj preštudovať. Jednoducho skutočne akože to neni len tak, že teraz ja dostanem nejaký zoznam a teraz sa budem k tomu vyjadrovať. Ja chcem vedieť, že ktorých výrobcov podporíme v tomto zozname. Ja sa budem pýtať, ja neviem, keď tam budú kurčatá, ktorí podnikatelia na tom najviac získajú, a tak ďalej. Ale teraz nejde o tých podnikateľov. Ide o to, že ak sa mám primerane k tomu vyjadriť, tak jednoducho chcem mať ten zoznam v patričnom časovom úseku. Ja preto aj dávam procedurálny návrh, že aby sme prerušili toto rokovanie a jednoducho aby zasadol ten výbor pre financie a rozpočet a tam sa predložil ten zoznam, zoznam tých položiek, kde má byť 10-percentná DPH, a samozrejme potom aby sme sa vrátili na diskusie. Jednoducho to je seriózna politika a to je proste, ja neviem, podľa mňa je to aj nejaké džentlmenstvo v tej politike, že... Ja, tak každému je jasné, že sa to prevalcuje, že sa to odhlasuje, ale jednoducho ja som presvedčený o tom, že takéto niečo, a hovorím, päť rokov som v politike, toto som ešte takto nezažil, že až takto to naťahovať, ten zoznam. Takže je evidentné, že chcete čo najmenej diskutovať. Takže ale tým som zdôraznil, však možno by sa aj niečo vylepšilo alebo proste nejaký, nejaké veci by sa tam mohli dodať, ubrať alebo tak ďalej, hej. Takže to je prvá poznámka. Druhá poznámka je, že pri všetkej kolegialite, alebo ja neviem, úcte a tak ďalej, samozrejme, že téma DPH je výsostne politická hra, a niekto bude tvrdiť, že pravica presadzuje vyššiu DPH a, ja neviem, a tak ďalej, a my nie. Ja som n-krát, dokonca určite viete, že ja som nemal problém aj za stranu povedať, že sme ochotní aj ústavným zákonom riešiť stabilitu teda daňového systému, kde by sme sa normálne zaviazali, že táto hranica je maximálne možná, hej, súčasná. Takže aby sa proste vylúčili všelijaké takéto debaty, že kto je za vyššiu DPH. Nie, my sme nikdy ako strana, nikdy neboli za vyššiu DPH. A sme sa aj n-krát k tomu vyjadrili. Samozrejme, že v otázke toho DPH, keďže sa to berie ako sociálna otázka, tak musím zase skonštatovať, že jednoducho zo strany SMER-u je to falošná hra, alebo zo strany vlády. Je to falošná hra, pretože vieme, že platil zákon, ono to síce bolo povedané, ale ešte raz to zopakujem, platil zákon, že sa zníži DPH na 19 %, keď sa dostaneme do akých-takých rámcov v rámci verejných financií. To znamená, že ak sa zníži deficit o 3 percentá. Samozrejme sa urobilo to, že sa zmenil zákon a zostala tá dépeháčka na výške a tým štát ušetril ročne 235 mil. eur. A samozrejme, keďže rastúca ekonomika je, tak aj výber DPH je vyšší. To znamená, že aj tých 235 mil. ročne sa vlastne zvyšuje každý rok. Nehnevajte sa, keď hovoríme o politickom marketingu, pretože jednoducho každý človek vie, že opatrenie, ktoré bude platiť od 1. 1. 2015, stále hovorím o Columbovej žene, samozrejme, ale od 1. 1. 2015, 2016, pardon, to je presne 63 dní pred voľbami, ktoré pravdepodobne budú 5. marca, 63 dní pred voľbami. Čokoľvek môžte povedať, ale nemôžte povedať, že to je proste úprimné opatrenie, pretože ani prvá vláda Ficova, hej, sa vôbec, nesiahla, dokonca nesiahla ani takzvanú rovnú daň. A vôbec, vôbec neriešila DPH. A samozrejme ani toto, DPH na potraviny, neriešila, DPH neriešila, hovorím o potravinách. Súhlasím a to prejdem aj k tomu, tuná pán minister skonštatoval, že znížená DPH je na Slovensku už dávnejšie, a je to na lieky a na knihy, a to zaviedla prvá Ficova vláda. Ja s tým nemám problém to priznať, pretože je to pravda, hej. To znamená, že v podstate druhá Ficova vláda rozširuje tento zoznam na DPH, teda aj na potraviny, ale je faktom to, že proste na potraviny, čo je štandardné v drvivej väčšine krajín a v okolitých vo všetkých, môžem vymenovať, kde je nižšia DPH, ale je to štandardná záležitosť, že na potraviny, dokonca plus-mínus v rovnakom rozsahu, jednoducho je nižšia sadzba DPH. Takže sa uplatňuje. Ja samozrejme, keď som sa vyjadroval prvýkrát, prvýkrát k tomuže návrhu zníženia DPH, ja som povedal tak vetu, samozrejme som to povedal tak, ako som to myslel, že ak sa teda rozhodlo znižovať DPH na potraviny, tak potom nerobiť takýto rozdiel medzi potravinami, pretože samozrejme takýto rozdiel potom vyvolá, ale skutočne vyvolá legitímne otázky, že čo je teda základná potravina a čo je luxusná potravina, a samozrejme vyvolá aj otázky, čo je vlastne zdravé a čo je menej zdravé. Samozrejme potom názory ľudí budú rôzne, že čo je zdravé a čo nie. Samozrejme podľa toho, kto akú diétu drží. Niekto, vegetarián, jednoducho ten je presvedčený o tom, že mäso nie je zdravé. Ja zase som zástanca paleostravy. Ja som presvedčený, že mäso, zelenina a ovocie sú zdravé a určite niektoré potraviny, kde je, ja neviem, lepok alebo nejaké alergény, že nie sú zdravé. No mňa ináč len napadlo v tejto súvislosti, však bol tu aj taký pokus riešiť potraviny v tých školských bufetoch zo strany SMER-u, že si povedať, že čo je zdravá potravina a čo nie. No tak som strašne zvedavý, ako bude ten pôvodný zoznam tých bufetov korelovať s tým zoznamom, ktorý teda ešte stále nemáme predstavený a ktorý vlastne uvidíme. Teda uvidíme, neviem, v akom časovom úseku? Takže aby som išiel, išiel ďalej k týmto veciam. Určite priznám jednu vec zase, čisto ako ekonóm, že ten, prejavenie v cenách znížením DPH na 10 %, z 20 na 10, ono sa to ukáže v tom, v úvodzovkách, v tom ideálnom stave, že keby sa to celé premietlo, tak by vlastne ceny sa znížili len o 8,3 %, hovorím v ideálnom stave. Samozrejme ideálny stav neexistuje a skúsenosti hovoria, že sa to premietne možno na 30, 40 percentách toho ideálneho stavu. To znamená 3 – 4 percentá. Ale samozrejme sezónnosť potravín, trh a tak ďalej. Niekde proste jednoducho nie je úplne slobodný trh, tak ono sa to nemusí, nemusí prejaviť. Takže bude to mať určitý následok. A ja dokonca poviem, že to bude mať aj iné následky, o ktorých samozrejme chcem hovoriť zajtra. A to znamená, že ako sa to bude dotýkať dôchodcov, to znamená sociálne odkázaných ľudí, a čo to vlastne, aký vplyv na nich bude mať a či skutočne oni budú z toho profitovať. Takže to poviem zajtra. Ja len naznačím jednu zásadnú vec, že dôchodcovia budú mať valorizované dôchodky už len čisto od inflácie, od roku 2017. A pokiaľ padnú čiastočne ceny, ceny potravín, tak budú mať nulu, valorizáciu nulu. Podľa súčasne platného zákona, ktorý zaviedol SMER, budú ich dôchodky valorizované veľkou, veľkou nulou. Ja ešte možno, možno tuná, nikdy som si nemyslel proste, že budeme na túto tému hovoriť aj s opozíciou. Ale nedá mi, lebo kolega Chren tuná povedal niečo o KDH, o MOST-e, samozrejme, budem hovoriť za MOST, že akí sme pokrytci alebo niečo také. No, neviem, ale musím to povedať, že kandidoval za stranu SaS, ktorá ho vyniesla do parlamentu, ktorá presadila tých 19 % aj DPH, a jednoducho potom, po dvoch volebných obdobiach otočiť a jednoducho robiť tuná šaškáreň s nejakými košíkmi, hej, kde jednoducho, že ľavica má poloprázdny košík, pravica 10 %, teda pravica prázdny košík a oni plný košík, tak mimochodom, keď sa znižuje DPH na 10 %, tak verte, že to je nižšia cena, ako keby bola DPH 13 percent. To vie každý. No, takže ja na záver chcem povedať to, že ja ešte raz normálne, slušne, slušne vyzývam ministra financií, vyslovene, že slušne, že, minister financií, dajte konečne ten pokyn kolegom ukázať ten zoznam. Proste, ukážte to, ukážte tú Columbovu ženu! Však raz to musíte ukázať (vyslovené s pobavením). Ako jednoducho na tom nič nie je, ukážte to. Ďakujem.